A BIZOTTSÁG HATÁROZATA
(2007. december 7.)
az Európai Kutatási Térség Szakértői Testületének létrehozásáról
(2008/111/EK, Euratom)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Európai Atomenergia-közösséget létrehozó szerződésre,
mivel:
(1)
A 2001/531/EK, Euratom bizottsági határozat (1) az általános kutatáspolitikai kérdések vizsgálatára létrehozta az európai kutatási tanácsadó bizottságot.
(2)
A kutatással kapcsolatos új kihívások fényében a Bizottság az „Európai Kutatási Térség: új perspektívák” (2) című zöld könyvében előrevetítette az európai kutatási tanácsadó bizottság átalakítását azzal a céllal, hogy növelje annak szerepét az Európai Kutatási Térség kialakításában, és működését rugalmasabbá, hatékonyabbá tegye.
(3)
Ezért az uniós kutatási és technológiafejlesztési politika területén új szakértői csoportot szükséges létrehozni, és meg kell határozni e csoport feladatait és felépítését.
(4)
A csoport feladatául kell meghatározni, hogy - az „Európai Kutatási Térség: új perspektívák” című zöld könyvben meghatározott célok figyelembevételével - tanácsadást nyújtson a Bizottság részére az Európai Kutatási Térség megvalósításával kapcsolatban.
(5)
A csoportnak támogatnia kell a Bizottságot az Európai Atomenergia-közösség (Euratom) nukleáris kutatási és képzési tevékenységekre vonatkozó hetedik keretprogramjáról (2007-2011) szóló, 2006. december 18-i 2006/970/Euratom tanácsi határozatban (3), valamint az Európai Közösség kutatási, technológiafejlesztési és demonstrációs tevékenységekre vonatkozó hetedik keretprogramjának (2007-2013) végrehajtására irányuló „Együttműködés” egyedi programról szóló, 2006. december 19-i 2006/971/EK tanácsi határozatban (4) lefektetett célok elérésében.
(6)
A csoportnak a tudós társadalom, az ipar, a szolgáltató ágazat, valamint a társadalmi csoportok szakembereiből kell állnia.
(7)
A 2001/844/EK, ESZAK, Euratom határozattal (5) a Bizottság eljárási szabályzatához csatolt biztonsági rendelkezések sérelme nélkül meg kell állapítani azokat a szabályokat, amelyek szerint az új csoport tagjai információkat hozhatnak nyilvánosságra.
(8)
A csoport tagjainak személyes adatait a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 2000. december 18-i 45/2001/EK európai parlamenti és tanácsi rendeletnek (6) megfelelően kell feldolgozni.
(9)
A határozat alkalmazását célszerű határozott időtartamhoz kötni. A Bizottság kellő időben megfontolja, indokolt-e ezt az időtartamot meghosszabbítani.
(10)
A 2001/531/EK, Euratom határozat helyébe e határozatnak kell lépnie,
A KÖVETKEZŐKÉPPEN HATÁROZOTT:
1. cikk
Az Európai Kutatási Térség Szakértői Testülete
2008. március 1-jei hatállyal létrejön az Európai Kutatási Térség Szakértői Testülete (a továbbiakban: Szakértői Testület).
2. cikk
Feladatok
(1) A Szakértői Testület feladatai a következők:
a)
tanácsadást nyújt a Bizottság részére az Európai Kutatási Térség kialakításával kapcsolatban;
b)
a Bizottság kérésére vagy a Szakértői Testület saját kezdeményezése alapján véleményt alkot az Európai Kutatási Térség kialakításával kapcsolatban;
c)
évente jelentésben számol be a Bizottságnak az Európai Kutatási Térség aktuális helyzetéről.
(2) A Szakértői Testületet rendszeresen tájékoztatni kell a munkáját érintő fejleményekről és tevékenységekről.
(3) Amikor a Szakértői Testület hivatalosan kéri, a Bizottság szolgálatai írásban észrevételeket tesznek a Szakértői Testület véleményéről vagy tanácsairól. A Bizottság szolgálatai továbbá rendszeres tájékoztatást nyújthatnak az ezek nyomán esetleg megtett intézkedésekről.
(4) A Szakértői Testület az Európai Bizottság által meghatározott határidőn belül alkotja meg véleményét.
3. cikk
Konzultáció
(1) A Bizottság az Európai Kutatási Térség megvalósításával kapcsolatos bármely kérdésben konzultálhat a Szakértői Testülettel.
(2) A Szakértői Testület elnöke jelezheti a Bizottságnak, ha egy meghatározott kérdésben kívánatos lenne a munkacsoporttal konzultálni.
4. cikk
A Szakértői Testület összetétele - Kinevezés
(1) A Szakértői Testület 22 főből áll, akik a tudós társadalmat, az ipart és a civil társadalmat képviselik.
(2) A Szakértői Testület tagjait a Bizottság nevezi ki. A kiválasztás és jelölés kritériumai a következők:
-
a kutatáspolitika kialakításában és megvalósításában szerzett tapasztalat,
-
kutatási és/vagy kutatásvezetési szakértelem,
-
európai vagy nemzetközi szintű tanácsadói tapasztalat,
-
az egyes tudományágak és műszaki szakterületek kiegyensúlyozott ismerete, az egyetemek és az ipar közötti kapcsolatokban szerzett tapasztalatot is beleértve,
-
földrajzi egyensúly, figyelembe véve a keretprogramhoz társult országokat is,
-
a nemek megfelelő egyensúlya.
(3) A tagságra megfelelőnek bizonyuló, de ki nem nevezett jelöltek várólistára kerülhetnek, amelyet a Bizottság akkor használhat, ha valamely tag helyére másik tagot kell kinevezni.
(4) A Bizottság a tagokat személyükben nevezi ki, és a tagok mindenfajta külső befolyástól függetlenül kötelesek tanácsokkal ellátni a Bizottságot.
(5) A tagok kötelesek kellő időben tájékoztatni a Bizottságot bármilyen olyan összeférhetetlenségről, amely tevékenységük objektivitását befolyásolhatja.
(6) A tagok hivatali ideje négy év, amely lejáratkor meghosszabbítható; a tagok mindaddig hivatalban maradnak, ameddig a (7) bekezdésnek megfelelően helyükre másik tagot nem neveznek ki, illetve ameddig hivatali idejük véget nem ér.
(7) Tag helyett a hivatali idejének végéig terjedő időszakra a következő esetekben nevezhető ki másik tag:
a)
ha a tag lemond megbízatásáról;
b)
ha a tag nem képes többé érdemben hozzájárulni a csoport működéséhez;
c)
ha a tag nem felel meg a Szerződés 287. cikkében foglalt rendelkezéseknek;
d)
ha a tag a (4) bekezdés ellenére nem független mindennemű külső befolyástól;
e)
ha a tag az (5) bekezdés ellenére elmulasztja kellő időben tájékoztatni a Bizottságot az összeférhetetlenségről.
(8) A kinevezett tagok nevét a Kutatási Főigazgatóság honlapján nyilvánosságra kell hozni.
A tagok nevének összegyűjtésére, feldolgozására és nyilvánosságra hozatalára a 45/2001/EK rendelet irányadó.
5. cikk
Működés
(1) A Szakértői Testület tagjai közül egyszerű többséggel elnököt és két alelnököt választ.
Az elnök és a két alelnök alkotja a Szakértői Testület elnökségét. Az elnökség szervezi a Szakértői Testület munkáját.
(2) A Szakértői Testület - a Bizottság egyetértésével, konkrét kérdéseknek a csoport által meghatározott keretek között történő megvizsgálására - munkacsoportokat hozhat létre. A munkacsoportokat fel kell oszlatni, amint megbízatásukat teljesítették.
(3) Amennyiben a Bizottság szükségesnek vagy hasznosnak ítéli, meghívhat a napirenden szereplő témában járatos szakértőket vagy megfigyelőket, hogy vegyenek részt a Szakértői Testület vagy valamely munkacsoport munkájában, illetve valamely munkacsoport tanácskozásain.
(4) A Szakértői Testület vagy munkacsoport munkájában vagy tanácskozásain való részvétel során szerzett információ nem adható ki, ha a Bizottság véleménye szerint bizalmas ügyre vonatkozik.
(5) A Szakértői Testület és munkacsoportjai a Bizottság által megállapított eljárásoknak és időütemezésnek megfelelően, rendesen a Bizottság épületeiben üléseznek. A titkársági feladatokat a Bizottság látja el. A Bizottság képviselői részt vehetnek a Szakértői Testület és a munkacsoportok ülésein.
(6) A Szakértői Testület a Bizottság által elkészített tervezet alapján elfogadja saját eljárási szabályzatát.
(7) A Bizottság - az adott dokumentum eredeti nyelvén - az interneten közzéteheti vagy egyéb módon nyilvánosságra hozhatja a bizottság által kidolgozott összefoglalókat, következtetéseket, részkövetkeztetéseket és munkadokumentumokat.
6. cikk
Költségtérítés
Az Európai Bizottság - a Szakértői Testület tevékenységének körében, a külső szakértők költségeinek megtérítésére irányadó európai bizottsági szabályoknak megfelelően - a tagok, a szakértők és a megfigyelők részére utazási költségtérítést és - az adott esetnek megfelelően - napidíjat fizet.
A Szakértői Testület és a munkacsoportok tagjai, a szakértők és a megfigyelők szolgálataikért nem részesülnek díjazásban.
Az ülésekkel kapcsolatos kiadásokat azon éves költségvetés keretei között kell megtéríteni, amelyet a Bizottság illetékes szervezeti egysége a csoport tevékenységére elkülönített.
7. cikk
Hatályon kívül helyezés
A 2001/531/EK, Euratom határozat hatályát veszti.
8. cikk
Időbeli hatály
Ez a határozat 2012. február 29-én hatályát veszti.
Kelt Brüsszelben, 2007. december 7-én.